AU KUNINGA KOGUDUS, JERUUSALEMM
Shalom vennad ja õed! Õnnistan teid Jeesuse nimel.
Räägin täna sellest,
kuidas reageerime hirmutamisele ja raskustele.
Vaatame Psalm 27.
Loeme kogu psalmi koos.
"Taaveti laul.
Issand on mu valgus ja mu pääste, keda ma peaksin kartma?
Issand on mu elu võimas kaitse, kelle ees ma peaksin värisema?
Kui kurjategijad tulevad mu kallale mu liha sööma,
mu rõhujad ja mu vaenlased, siis nad komistavad ja kukuvad.
Kui sõjavägi seab leeri mu vastu, ei karda mu süda;
kui sõda puhkeb mu vastu, selleski ma loodan tema peale."
Kuningas Taavet räägib erinevatest raskustest,
hirmudest ja rünnakutest.
Ta ütleb, et ei karda neid.
Hirmu on kahtsugust.
Võib-olla isegi kolme või veel enamat sorti.
Esimene on Issanda kartus.
Seda võiks nimetada ka jumala- kartuseks või pühadusekartuseks.
See erineb täielikult saatana kartmisest,
või inimeste kartmisest.
Pühadusekartus paneb meid Issandat austama.
Tänu sellele teame, kes Ta on.
Issanda kartus on tarkuse algus.
Issanda kartuse saab Messias Jeesuse kaudu.
Tuleme hiljem Psalm 27 juurde tagasi.
Vaatame Jesaja 11.
See on huvitav.
Siin räägitakse muidugi Jeesusest.
Jesaja on läbinisti messiaanlik.
Ta räägib palju Messiast ja Iisraeli lunastusest.
Vaatame, mis ta Jeesuse kohta ütleb.
Jesaja 11 räägib Iisai kännust tõusvast võsust ehk Messiast.
Jesaja 11:1 -
"Aga Iisai kännust tõuseb võrse ja võsu tema juurtest kannab vilja.
Ja tema peal hingab Issanda Vaim, tarkuse ja arukuse Vaim,
nõu ja väe Vaim, Issanda tundmise ja kartuse Vaim.
Tema õndsus on Issanda kartuses. Ei ta mõista kohut
oma silma nägemise ega otsusta oma kõrva kuulmise järgi,
vaid ta mõistab viletsaile kohut õiguses
ja otsustab hädaliste asju maa peal õigluses;
ta lööb oma suu vitsaga maad ja surmab oma huulte puhanguga õela.
Õigus on kui vöö tema niudeil ja ustavus kui rihm ta puusadel."
Jesaja ütleb, et Messias Jeesusel
on Issanda tundmise ja kartuse vaim.
Seda on tähtis mõista.
Kui Issanda kartus oli Jeesusele tähtis,
kui tähtis see siis veel meile on!
Piibel ütleb, et Jumal annab pika ea neile,
kes kardavad Issandat.
Issanda inglid ümbritsevad neid, kes kardavad Issandat.
Issanda kartus on usk Jumala sõnasse,
ja alandlikkus kuningate Kuninga ja isandate Isanda ees.
Kuidas reageerime, kui kuuleme raskustest?
Kui meil on Issanda kartus ja alandlikkus Jumala ees.
ütleme vaid Issanda ees: "Isa, Sina oled kõikvõimas."
Me ei karda midagi ega kedagi.
Me ei karda arvete maksmist,
ega seda, kuidas järgmise nädala või kuu üle elame,
või kuidas maksame üüri ja toiduarved.
Tihti hakkame muretsema, kui arst midagi kahtlustab.
Kardame juba siis, kui midagi pole veel teadagi.
Vennad-õed,
Taavet ütleb Psalmis 27, et ta ei kartnud,
kuigi sattus rasketesse oludesse,
kui kuningas Saul teda taga kiusas.
Seda tuleb meeles pidada.
Paulus tsiteeris Taaveti sõnu:
"Mina usun, seepärast ma räägin."
Meile saab see, mida räägime.
Me ei saa rääkida seda, mida me südames pole.
Räägime seda, mis meil südameis on.
Seepärast tuleb täita süda Issanda kartuse ja Jumala sõnaga.
Süda tuleb täita sellega,
mida Jumal ütleb, mitte sellega, mida saatan peale surub.
Kõik lähtub südamest.
Kui see on täis Jumala sõna, me ei karda.
Saatan püüab meid hirmutada.
Ta viib meid olukorda, kus oleme nõutud.
Hirm on saatana vaim.
Kui reageerime sellele vaimule, vajume vaimsesse masendusse.
Siis ei suuda me midagi teha.
Saatan saab siiski vaikima sundida.
Piibel ütleb, kuidas seda teha.
Psalm 8:2-3: "Issand, meie Jumal,
kui auline on sinu nimi kogu maailmas!
Sinu aukuulsus ulatub üle taevaste.
Väetite ja imikute suust sa valmistasid kiitva väe
oma vastaste pärast,
et sundida vait jääma vaenlast ja kättemaksjat."
Oleme Jumala lapsed.
Kui kohtame vastuolusid, peame avama oma suud,
nagu on kirjutatud: "Tee lahti oma suu, siis täidan ta."
Avame oma suud ja ülistame kuningate Kuningat,
Jumala Poega, Messias Jeesust.
Me ei pea kartma,
sest Jumal pole andnud meile arguse vaimu.
Vaatame, mida Paulus õpetab 2. Timoteuse 1:7.
"Jumal ei ole meile ju andnud arguse vaimu,
vaid väe ja armastuse ja mõistlikkuse vaimu."
Jumal ei hirmuta meid.
Jumal ei saada raskusi, et meid hulluks ajada.
Jumal ei hirmuta inimesi, ja kindlasti mitte oma lapsi.
Jumal ei päästa meid selleks,
et meid saatana kätte kiusata anda.
On selge, et see on saatana töö.
Saatan on saatnud maailma kaks vägevat vaimu
Messia Ihu ja Jumala laste vastu.
Need on vale ja hirm.
Jeesus ütles, et saatan ei ela tões, ja ta on vale isa.
Teiseks toob saatan inimeste sekka hirmu,
et meid vaigistada.
Oleme ju saatanale suureks ohuks.
Räägime Jumala armastusest,
Jeesuse armust ja Püha Vaimu väest.
Kuulutame kuningriigi evangeeliumi.
Seepärast saatan kardab meid.
Ta hirmutab meid, kuna siis keskendume hirmule,
mitte sellele, millele Jumal tahaks, et keskenduksime.
Jumal on valguste Isa, kellelt tuleb kõik hea and.
Kui meie elus on mingi hirmust vallutatud ala,
pärineb see saatanast.
Ometi ei suuda te saatanat ära ajada,
enne kui alandute Jumala ees ja ütlete:
"Isa, hülgan kõik, mis ei ole sinust,
ja võtan oma südamesse Issanda kartuse.
Tänan sind, Isa. Anna andeks mu patud.
Pese mind Jeesuse vere ja Jumala sõnaga."
Siis olete tugevad ja suudate saatana vaimud ära ajada.
Korrake minu järel 2. Timoteose 1:7 -
"Jumal ei ole meile ju andnud arguse vaimu,
vaid väe ja armastuse ja mõistlikkuse vaimu."
'Mõistlikkuse vaim'
on Püha Vaimu ja Jumala sõna õnnistatud meel.
Siis ei tehta asju umbropsu, vaid sihikindlalt kaalutledes.
Siis ei kohkuta ega kõiguta.
Hirmul inimesed teevad rumalusi.
Mõistke seda, vennad-õed:
Jumal on andnud meile hirmu vastu väe vaimu,
armastuse vaimu, millega saab murda saatana teod.
Kui kuuleme midagi hirmutavat, meenub meile, et Isa armastab meid.
"Sest nõnda on Jumal maailma armastanud,
et Ta andis oma ainusündinud Poja, et ükski, kes temasse usub,
ei läheks hukka, vaid et tal oleks igavene elu."
Hirm tahab meid hävitada, kuid Jumal armastab meid.
Armastuse ja mõistlikkuse vaimus teame, mida teeme,
ükskõik kui palju saatan ka ei hirmutaks.
Naaseme Psalmi 27 -
"Issand on mu valgus ja mu pääste, keda ma peaksin kartma?
Issand on mu elu võimas kaitse, kelle ees ma peaksin värisema?
Kui kurjategijad tulevad mu kallale mu liha sööma,
mu rõhujad ja mu vaenlased, siis nad komistavad ja kukuvad.
Kui sõjavägi seab leeri mu vastu, ei karda mu süda;
kui sõda puhkeb mu vastu, selleski ma loodan tema peale.
Ühte ma olen palunud Issandalt; seda ma üksnes nõuan,
et ma saaksin asuda Issanda kojas kogu oma eluaja
ning tähele panna Issanda leebust ja mõtiskleda tema templis.
Sest ta peidab mind oma majasse kurjal ajal,
ta peab mind salajas oma telgi pelgupaigas,
ta tõstab mu üles kaljule. Nüüd kerkib mu pea üle mu vaenlaste,
kes mu ümber on, ja ma tahan tema telgis ohverdada hõiskamisohvreid,
ma tahan laulda ja mängida Issandale!
Issand, kuule mu häält, kui ma hüüan;
ole mulle armuline ja vasta mulle!"
Kui kuulete midagi hirmutavat, mis on teie esimene reaktsioon?
See peaks olema selline.
Siin õpetatakse täpselt, kuidas toimida:
kuuluta Jumala sõna väe vaimus.
Kuulutage, et te ei karda, isegi kui teid hirmutatakse.
See on esimene asi. Teine on armastuse vaim:
"Kuula, Issand, Sina armastad mind ja mina armastan Sind.
Meil on leping. Kuule, Issand! Tean, et armastad mind."
Vaatame, mis ta ütleb.
Psalm 27:8 - "Sinu sõna on see, mida mu süda ütleb:
Otsige mu palet!” Siis ma otsin, Issand, sinu palet.
Ära peida oma palet minu eest, ära tõuka enesest vihas oma sulast!
Sina olid mu abi, ära lükka mind ära, ja ära hülga mind, mu pääste Jumal!
Sest mu isa ja ema hülgasid minu, aga Issand võtab mu üles.
Õpeta mind, Issand, oma teele ja juhata mind tasasele teerajale
mu vaenlaste pärast!"
Ta palub, et Isa aitaks tal elada
oma määruste ja käskude kohaselt.
"Isa, aita mul elada armus ja tões."
See on mõistlikkuse vaim, terve mõistuse vaim.
"Õpeta mind, Issand, oma teele ja juhata mind tasasele teerajale
mu vaenlaste pärast!"
Psalm 27:12 - "Ära anna mind mu rõhujate meelevalda;
sest mu vastu on tõusnud valetunnistajad,
kes turtsuvad vägivallast!
Ometi ma usun, et saan näha Issanda headust elavate maal.
Oota Issandat, ole vahva, ja su süda olgu kindel!
Oh, oota Issandat!"
Mis iganes ka ei juhtuks, peame meeles pidama,
et Issand on meie kõrval.
Ta on meie poolt, ja Ta armastab meid.
Ta on andnud meile väe, armastuse ja mõistlikkuse vaimu.
Ta on andnud meile kõik, mida vajame.
Ärge siis kartke mingeid jutte ega probleeme.
Vahel on hirmust vabanemine siiski pikk protsess.
Vahel on selleks vaja teiste eestpalvet, tuge ja abi.
Ma ei tea, kas kuulajate seas on kedagi sellist,
kuid palvetame koos, ja Jumal teeb imesid.
Avame Roomlaste kirja 8. ptk.
See on huvitav peatükk.
Roomlaste kiri on usu ja elujuhiste kiri,
kuid ka teoloogiline kiri.
Vaatame, mida Paulus Rooma usklikele ütleb.
See on hea õpetus meilegi
väe, armastuse ja mõistlikkuse vaimu kohta.
Roomlaste 8:37: "Kuid selles kõiges me saame täieliku võidu
tema läbi, kes meid on armastanud."
Võidame kõik raskused Tema kaudu, kes meid armastab.
Me ei saa lihtsalt võitu, vaid täieliku võidu.
Roomlaste 8:38 - "Sest ma olen veendunud ..."
Taavet 'uskus', kuid Paulus 'on veendunud'.
"... et ei surm ega elu, ei inglid ega peainglid,
ei praegused ega tulevased, ei väed, ei kõrgus, ei sügavus
ega mis tahes muu loodu suuda meid lahutada Jumala armastusest,
mis on Kristuses Jeesuses, meie Issandas."
Millised vägevad sõnad! Võimas!
Miski ei saa meid lahutada ei siin elus, ega tulevases,
Jumala armastusest, mis on Messias Jeesuses.
Selline peabki elu olema. Me ei tohi elada saatana kartuses,
vaid Issanda kartuses, milleks on vaja suhet Püha Vaimuga.
Peame avama suhte Isaga Püha Vaimu kaudu.
Jeesus ütles: "Mina olen tee, tõde ja elu."
Tee on nüüd avatud. Eesriie rebenes ülalt alla pooleks.
Peame hoolitsema oma suhte eest Isaga,
ja selleks pole vaja kedagi muud kui Püha Vaimu.
Peame seda mõistma ja sellesse uskuma.
Kui hoiame suhet Jumala Vaimu kaudu,
tõrjume eemale kõik, mis pole Jumalast.
Siis võime hirmule vastu panna.
Kui meil on salajases sisemuses suhe Jumalaga,
ja vestleme Jumalaga, on meil õigupoolest kõik olemas.
Oleme täis Isa armastust ja lootust.
Oleme täis usku elavasse Jumalasse.
Pole tähtis, mida teised ütlevad.
Saame kõigega hakkama Jumala armastuse abil.
See vabastab meid alati. See annab meile võidu ja väe.
Vaatame 2. Korintlaste 2:14.
See on huvitav kirjakoht.
"Aga tänu olgu Jumalale,
kes meid Jeesuses Kristuses viib igal pool võidukäigus kaasa
ja teeb kõigis paigus meie kaudu avalikuks oma tunnetuse lõhna.
Meie oleme ju Kristuse hea lõhn Jumalale
nii nende seas, kes päästetakse, kui ka nende seas, kes hukkuvad:
ühtedele lõhn surmast surma,
teistele aga lõhn elust ellu. Ja kes selleks kõlbab?
Meie ei ole ju nii nagu mitmed, kes Jumala sõnaga hangeldavad,
vaid meie räägime selge meelega, jah, nagu Jumalast lähtudes,
Jumala palge ees, Kristuses."
Jumal annab võidu. Mis see on?
See on usk. Oleme võitnud maailma.
Sõda ei käi liha ja vere vastu.
Oleme võitnud saatana kuningriigi,
mis püüab valitseda maailma vale ja hirmu läbi.
Võidame selle, sest meil on suhe Jumalaga.
Mei on Taeva kuningriik.
Kuigi oleme maailmas, ei pärine me maailmast.
Oleme Messia saadikud.
Teame, kust me tuleme ja miks me siin oleme.
Armastame inimesi, kuid seisame vastu saatana tööle.
Murrame need Tema abil, kes meid armastab,
Messias Jeesuse abil ja Püha Vaimu väes.
Tunnen, et Püha Vaim tahab nüüd vabastada, tervendada,
ja täita väe, armastuse ja mõistlikkuse vaimuga.
Võib-olla vaatate seda otsesaatena,
või kodus teleri ees või interneti kaudu.
Tahan õnnistada teid, kus te ka pole, Soomes, Iisraelis või mujal.
Õnnistan teid Jeesuse nimel.
Tulgu teile täna väe, armastuse ja mõistliku meele vaim.
Tulgu võidmine, mis murrab kõik ikked, Jeesuse nimel.
Palvetame kohe, aga enne veel üks asi.
Omamata suhet Jumalaga oleme pidevalt hämmingus,
ja saatan võib meile alati valetada ning meid hirmutada.
Suhe Jumalaga annab meile väe, armastuse ja mõistlikkuse.
Ennekõike kuuluta surve all Jumala sõna, et sa ei kardaks.
Kuuluta: "Ma ei karda, sest mul on Issanda kartus.
Mul on Jumala armastus."
Kuuluta seda! Ütle, et loodad Jumalale.
Hakka siis Jumala palet otsima. Hüüa Issanda poole.
Ta on käskinud enda poole hüüda.
Hakka kultiveerima armastussuhet Temaga.
Räägi, kui palju sa Teda armastad. Ütle, et tahad kuulda Tema häält.
Kolmas asi, mis on samuti tähtis.
Kui meie seda ei mõista, siis kes veel?
Kolmas asi on valvsus.
Peame tegutsema kaalutletult, mitte umbropsu.
Otsige tarkuse ja ilmutuse Vaimu.
Ja mis kõige tähtsam: paluge Isalt jumalakartust.
Ärge kartke. Palvetame nüüd koos seistes.
Teiegi, kes seda saadet vaatate, tõuske püsti,
või istuge, kui te ei saa seista.
Palvetame koos ühes Vaimus.
Isa, kes Sa oled Taevas, tänan Sind, et sain rääkida Sinu sõna.
Usun, et teed imesid ja kinnitad oma sõna.
Sina saadad oma sõna ja tervendad.
"Suuremaks, kui on kõik su kuulsus, oled sa teinud oma tõotuse."
Kinnitasid oma sõna taevas ja su ustavus kestab igavesti.
Isa, Sa läkitasid oma sõna ja see ei naase tühjalt.
See teeb Sinu tahtmist.
Saadan Sinu sõna kõigi eludesse Messias Jeesuse nimel.
Võtan meelevalla ja ajan välja kartuse vaimud, Jeesuse nimel!
Kuulutan elava Jumala armastust,
Püha Vaimu tuld,
väe, armastuse ja mõistlikkuse vaimu.
Palun imesid ja tervenemisi, Jeesuse nimel.
Tervenda, Issand! Sina oled tervendav Jumal.
Tervenda meid ja õnnista meid Jeesuse nimel,
kõiki meid siin ja kõiki vaatajaid.
Tervenda, õnnista ja täida, Isa, Poja ja Püha Vaimu nimel.
Tõstke käed Jumala poole!
Issand õnnistagu sind ja hoidku sind.
Issand lasku oma pale paista sinu peale ja olgu sulle armuline!
Issand tõstku oma pale sinu üle ja andku sulle rahu!
Jeesuse nimel.
Issanda Jeesuse arm, Isa Jumala armastus,
ja Püha Vaimu osadus olgu meiega.
Ja kogudus vastab: aamen! Jumal õnnistagu teid!
Aitäh vaatamast!
Usun, et Jumal õnnistas teid selle kaudu.
Saatke meile tagasisidet. Jumal õnnistagu teid!
Tõlge: Monika Jaaguri